ORDE do 21 de outubro de 2009 pola que se convoca concurso de selección dunha entidade aseguradora que ofreza un seguro de indemnización diaria en caso de paralización e perda da produción por condicións climatolóxicas adversas no sector pesqueiro e marisqueiro de Galicia, así como as axudas para a súa subscrición.
CONSELLERÍA DO MAR — III. OUTRAS DISPOSICIÓNS — 29/10/2009

A actividade pesqueira e marisqueira está sometida, no seu exercicio habitual, a que se dean as condicións climatolóxicas que permitan saír a faenar nos distintos caladoiros ou zonas de marisqueo, sen que supoña un risco para as tripulacións, traballadores e medios que se dedican a esta tarefa.
Galicia, pola súa situación xeográfica, ten un litoral que está sometido en determinados períodos anuais a episodios de condicións climatolóxicas que obrigan ao amarre da flota galega nos portos da nosa comunidade, sen posibilidade de que poidan saír durante varios días a faenar, o que supón unha situación de falta de ingresos nas economías dos profesionais que viven da explotación dos recursos que se atopan nun medio natural cambiante e adverso nestes casos.
Ante esta situación, e tamén como medida complementaria de seguridade marítima, favorecendo que as embarcacións non saian ao mar en circunstancias extremas ante a falta de ingresos, a Consellería do Mar encomendou a realización dun estudo sobre a viabilidade dun seguro de indemnización diaria en caso de paralización e perda da produción por condicións climatolóxicas adversas no sector pesqueiro e marisqueiro de Galicia.
Como resultado dese estudo, convocouse un concurso para a selección, de entre as entidades aseguradoras que puideran ofertar este produto aos profesionais, como unha medida de carácter social que incida directamente na seguranza marítima e na introdución da cultura do seguro no ámbito da pesca en Galicia, así como as correspondentes convocatorias de axudas para a súa subscrición.
Para a convocatoria de axudas correspondente ao 2009, as entidades asociativas do sector pesqueiro solicitaron maioritariamente a inclusión da variable vento nas condicións técnicas mínimas do seguro.
Co obxecto de ampliar a posibilidade de novas ofertas, resulta axeitada a convocatoria de concurso de selección de entre as entidades aseguradoras que ofrezan un seguro das características requiridas para articular, posteriormente, a relación da consellería coa aseguradora seleccionada como entidade colaboradora, mediante a formalización do correspondente convenio.
Por todo o exposto, e facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Capítulo I
Da selección dunha entidade aseguradora
Artigo 1º.-Obxecto.
Convócase concurso público de selección dunha entidade aseguradora que oferte un seguro de indemnización diaria en caso de paralización e perda da produción por condicións climatolóxicas adversas no sector pesqueiro e marisqueiro de Galicia, coas características establecidas no anexo I.
Artigo 2º.-Criterios de selección da entidade aseguradora.
Para os efectos da selección aplicarase o disposto nos artigos 3º, 4º e no anexo I desta orde.
Artigo 3º.-Condicións que deben cumprir a entidade aseguradora.
A entidade aseguradora deberá cumprir como mínimo as seguintes condicións:
Primeira.-A entidade deberá reunir os requisitos exixidos polo artigo 10 da Lei 9/2007.
Segunda.-A entidade aseguradora seleccionada deberá comprometerse a subscribir coa Consellería do Mar un convenio de colaboración, de acordo co establecido nesta orde, así como na Lei 9/2007, do 13 de xuño, de subvencións de Galicia.
Terceira.-O seguro obxecto desta orde deberá ser promovido pola entidade aseguradora seleccionada de modo específico e separado do resto dos seguros que estas entidades promovan ou poidan promover nun futuro.
Cuarta.-A entidade aseguradora trasladará á Consellería do Mar, nas datas e prazos que se determinen no convenio de colaboración a relación de solicitantes, acompañada da documentación correspondente. Así mesmo, nos termos que se estipulen no convenio de colaboración, realizaranse as xestións correspondentes á tramitación, cando proceda, dos certificados de adscrición dos tomadores do seguro.
Quinta.-As achegas do tomador do seguro faranse efectivas na entidade aseguradora seleccionada pola Consellería do Mar, na forma e prazos que se determinen nas estipulacións do seguro.
O importe correspondente á axuda concedida pola Xunta de Galicia aos tomadores farase efectivo dunha soa vez, antes do 30 de decembro de cada ano natural, de acordo cos termos que se establecen no capítulo II desta orde. A entidade aseguradora informará, para isto, das pólizas subscritas, na forma e tempo que se acorde no convenio de colaboración.
Sexta.-A entidade aseguradora trasladará á Consellería do Mar canta información lle sexa solicitada por esta, tales como baixas e altas de tomadores, acaecemento de continxencias ou calquera outra información de tipo económico ou estatístico.
Sétima.-A Xunta de Galicia, directamente ou por empresa auditora que designe, poderá realizar as inspeccións e comprobacións que estime oportunas sobre todas as circunstancias relacionadas coas axudas concedidas.
Oitava.-A entidade aseguradora designará un coordinador para a aplicación do convenio de colaboración, que será o órgano de relación da entidade coa Consellería do Mar para esta finalidade.
Novena.-En cumprimento do artigo 13.2º d) da citada Lei 9/2007, así como do artigo 66 do seu regulamento, aprobado polo Decreto 11/2009, do 8 de xaneiro, como garantía provisional no procedemento de selección, fíxase o 0,5% do orzamento total sinalado no artigo 12º, que ascende a 1.750 euros. Os medios de constitución e depósito e a extensión das garantías serán os previstos na normativa reguladora da contratación administrativa.
Artigo 4º.-Criterios de avaliación.
As solicitudes valoraranse con base no seguinte baremo:
1. Prezo: de 0 a 30 puntos por proporcionalidade inversa (a menor prezo do custo da prima, maior puntuación) ofertado como porcentaxe de desconto sobre o custo máximo anual recollido no punto 5 do anexo I. Esta porcentaxe deberá ser uniforme para todos os tipos de unidades produtivas. Achégase como anexo II modelo de oferta económica.
2. Sistema de xestión e administración de sinistros: de 0 a 10 puntos. Valorarase a simplicidade e axilidade para o tomador do seguro e para o beneficiario.
3. Accesibilidade e proximidade para os tomadores e beneficiarios do seguro, valorado en termos de implantación da aseguradora en Galicia e volume de negocio no sector pesqueiro:
a) Número de centros ou delegacións da Aseguradora en Galicia: de 0 a 5 puntos.
b) Número de traballadores da Aseguradora en Galicia (incluídos nos TC2 dos tres meses anteriores á presentación da oferta): de 0 a 5 puntos.
c) Volume de primas e número de asegurados de embarcacións pesqueiras: de 0 a 5 puntos.
d) Volume de primas e número de asegurados de seguros de responsabilidade civil subscritos polos empresarios do sector pesqueiro: de 0 a 2,5 puntos.
e) Volume de primas e número de asegurados doutros tipos de seguros que recollan a cobertura de calquera outro tipo de risco relacionado co sector pesqueiro: de 0 a 2,5 puntos.
4. Accesibilidade e proximidade para os tomadores e beneficiarios do seguro, valorado en termos da implantación da Corredoría de Seguros que achegue na súa oferta cada entidade aseguradora, na Comunidade Autónoma de Galicia e no sector pesqueiro:
a) Número de centros ou delegacións da Corredoría de Seguros en Galicia: de 0 a 5 puntos.
b) Número de traballadores da Corredoría de Seguros en Galicia (incluídos nos TC2 dos tres meses anteriores á presentación da oferta): de 0 a 5 puntos.
c) Xestión de seguros de embarcacións pesqueiras (expresada en importe de primas xestionadas e número de asegurados): de 0 a 5 puntos.
d) Xestión de seguros de responsabilidade civil subscritos polos empresarios do sector pesqueiro (expresada en importe de primas xestionadas e número de asegurados): de 0 a 2,5 puntos.
e) Xestión doutros tipos de seguros que recollan a cobertura de calquera outro tipo de risco relacionado co sector pesqueiro (expresada en importe de primas xestionadas e número de asegurados): de 0 a 2,5 puntos.
5. Melloras propostas polo candidato, que poderán ser aceptadas ou rexeitadas e avaliadas libremente pola comisión de avaliación, entre 0 e 10 puntos. Non se admitirán variantes en canto ás condicións climatolóxicas definidas no punto 1 do anexo I de condicións técnicas do seguro.
6. Para ter dereito a seren seleccionadas, as entidades aseguradoras deberán acadar unha puntuación mínima de 40 puntos, que se considera o limiar mínimo de garantía para poder facer fronte aso riscos específicos e peculiares a que se pretende outorgar cobertura. As que non cheguen a dita puntuación mínima serán excluídas automaticamente da relación de entidades seleccionadas.
Artigo 5º.-Solicitudes.
As solicitudes para participar no concurso deberán dirixirse ao director xeral de Ordenación e Xestión dos Recursos Mariños da Consellería do Mar.
Xunto coas solicitudes, e en sobre cerrado, deberase acompañar a seguinte documentación:
-Aceptación das condicións recollidas no anexo I.
-Compromiso de cumprimento das condicións establecidas no artigo 3º, parágrafos segundo a oitavo, caso de ser seleccionada.
-Oferta comprensiva dos elementos sinalados no artigo 4º (proposición económica segundo o anexo II).
-Xustificación documental da constitución da garantía indicada no artigo 3º, parágrafo noveno.
-Fotocopia compulsada do CIF da entidade solicitante e do DNI de quen asine a solicitude. Este último non será necesario se o interesado autoriza a consellería a consultar os seus datos de identidade, de conformidade co disposto no artigo 2 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos.
-Escritura de constitución ou modificación, de ser o caso, debidamente inscrita no Rexistro Mercantil, cando este requisito fose exixible conforme a lexislación mercantil que lle sexa aplicable.
-Os que comparezan ou asinen proposicións en nome doutro deberán presentar poder verificado na súa suficiencia para o efecto, mediante dilixencia estendida por letrado de Asesoría Xurídica Xeral da Xunta de Galicia. Así mesmo, e en calquera caso, deberán achegar copia compulsada do DNI da persoa que asine a proposición económica.
-Declaración responsable, subscrita pola persoa que asine a proposición, de ter plena capacidade de obrar e non estar incurso en ningún dos supostos previstos no artigo10.2º da Lei 9/2007.
A dita declaración comprenderá expresamente, respecto do cumprimento de obrigas tributarias, coa Seguridade Social e coa Administración pública da comunidade autónoma, as circunstancias sinaladas no artigo 8 do Regulamento da Lei 9/2007, aprobado polo Decreto 11/2009, do 8 de xaneiro.
As solicitudes presentaranse, xunto coa documentación anterior na oficina de rexistro único e información do complexo administrativo de San Caetano ou nas oficinas de rexistro previstas no Decreto 164/2005, do 16 de xuño (DOG nº 121, do 24 de xuño). Así mesmo, poderán presentarse nos demais lugares e formas previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo para a presentación de solicitudes e documentación será de 15 días hábiles contados desde o día seguinte ao da publicación desta orde no Diario Oficial de Galicia.
Artigo 6º.-Instrución do procedemento.
O órgano instrutor do procedemento é a Subdirección Xeral de Xestión dos Recursos Mariños. Rematado o prazo de presentación de solicitudes, o órgano instrutor realizará de oficio cantas actuacións considere necesarias para a determinación, coñecemento e comprobación dos datos en virtude dos que se deba pronunciar a resolución.
Artigo 7º.-Resolución.
Á vista da documentación presentada e do establecido nos artigos 2º, 3º, 4º e anexo I, por orde da conselleira do Mar, e por proposta do órgano instrutor, determinarase a entidade seleccionada que poida subscribir convenio de colaboración coa Consellería do Mar, logo de aplicación dos criterios consignados no artigo 4º publicándose no Diario Oficial de Galicia para xeral coñecemento por parte dos interesados.
Capítulo II
Do réxime de axudas á subscrición do seguro
Artigo 8º.-Obxecto.
O obxecto deste capítulo é establecer as bases reguladoras da axuda dirixida a subvencionar a prima anual do seguro de indemnización diaria en caso de paralización e perda da produción por condicións climatolóxicas adversas no sector pesqueiro e marisqueiro de Galicia, así como a súa convocatoria para o ano 2009.
Artigo 9º.-Réxime xurídico.
Para o outorgamento e concesión das axudas regulamentadas nesta orde observarase o disposto nas seguintes normas:
a) Lei 9/2007, do 13 de xuño, de subvencións de Galicia.
b) Texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
c) Preceptos básicos da Lei 38/2003, do 17 de novembro, xeral de subvencións.
d) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
e) Normativa comunitaria de aplicación ás axudas.
Artigo 10º.-Beneficiarios.
Poderán acceder ás axudas regulamentadas por esta orde os tomadores da póliza de seguro de indemnización diaria en caso de paralización e perda da produción por condicións climatolóxicas adversas no sector pesqueiro e marisqueiro de Galicia, que poderán ser as confrarías de pescadores, cooperativas do mar, organizacións de produción pesqueira (OPP) ou calquera outra entidade asociativa do sector (desde agora denominadas todas asociacións) con sede en Galicia en nome dos seus membros ou asociados que faenen exclusivamente en augas do seu litoral, ou lindantes con Portugal e Cantábrico, e que se atopen comprendidos dentro do ámbito do seguro indicado.
Artigo 11º.-Requisitos dos beneficiarios.
Os beneficiarios deberán:
a) Formalizar o seguro coa entidade aseguradora seleccionada pola consellería a través do concurso convocado e regulamentado no capítulo I desta orde.
b) Acreditar, con anterioridade a ditarse a proposta de resolución de concesión, que están ao corrente das súas obrigas tributarias estatais e autonómicas e da Seguridade Social, así como que non teñen pendente de pagamento ningunha outra débeda, por ningún concepto, coa Administración pública da comunidade autónoma.
c) Non ser beneficiarios de ningunha outra axuda para a mesma finalidade.
d) Non estar incursos en prohibición que lles impida ter a condición de beneficiarios de subvencións.
Artigo 12º.-Contía das axudas.
A contía das axudas consistirá nunha porcentaxe, nunca superior ao 78% da achega que deberá facer o asegurado para o pagamento da prima anual do seguro subscrito coa entidade aseguradora.
A contía das axudas está condicionada, en todo caso, á existencia de dispoñibilidades orzamentarias.
Artigo 13º.-Dotación orzamentaria.
As axudas concederanse con cargo aos créditos previstos na aplicación orzamentaria 50.01.723B.781.0, proxecto 2009 00890, consignada nos orzamentos xerais da comunidade autónoma para o ano 2009, por importe de 350.000 euros.
Artigo 14º.-Entidades colaboradoras.
Á entidade aseguradora a que se refire o capítulo I desta orde ten a consideración de entidade colaboradora para os efectos previstos na Lei 9/2007, do 13 de xuño, de subvencións de Galicia, polo que lle resultará de aplicación os dereitos e as obrigas recollidas na citada norma legal aplicables á referida entidade. Para tal fin, deberá formalizar o correspondente convenio de colaboración.
Artigo 15º.-Prazo de presentación de solicitudes.
O prazo de presentación das solicitudes será dun mes, contado desde o día seguinte ao da publicación da resolución a que se refire o artigo 7º desta orde no Diario Oficial de Galicia, resolución que fará mención expresa á apertura do prazo de presentación de solicitudes de axuda á subscrición do seguro.
Artigo 16º.-Solicitudes.
1. As solicitudes presentaranse nas oficinas da entidade colaboradora, que comprobarán que os solicitantes teñen asinado o seguro seleccionado e reúnen os requisitos para acceder a el.
2. As solicitudes formalizaranse nos impresos oficiais que se inclúen no anexo III desta orde e deberán acompañar os seguintes documentos:
a) Copia cotexada do documento nacional de identidade da persoa asinante da solicitude. Non será necesario se o interesado autoriza a consellería a consultar os seus datos de identidade, de conformidade co disposto no artigo 2 do Decreto 255/2008, do 23 de outubro, xa mencionado no artigo 5º.
b) Copia cotexada da tarxeta de identificación fiscal da asociación solicitante.
c) Certificación do órgano competente da asociación na que se especifique o acordo polo que se lle concede autorización para formalizar a solicitude ao asinante.
d) Declaración de non ser beneficiario de ningunha outra axuda para a mesma finalidade (anexo IV).
e) Declaración responsable de non estar incurso en prohibición que lle impida ter a condición de beneficiario de subvencións (anexo V).
f) Autorización expresa á Consellería do Mar de pagamento da axuda á entidade aseguradora/colaboradora (anexo VI).
g) Declaración responsable de axudas obtidas baixo o réxime de minimis (anexo VII).
A non presentación dos documentos recollidos neste punto 2 acompañando á solicitude, será causa do seu arquivo por considerar que o solicitante desiste da súa solicitude ao non presentar esta documentación de carácter esencial.
3. De acordo co establecido no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da axuda comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao corrente nas obrigas tributarias co Estado e a Comunidade Autónoma de Galicia e coa Seguridade Social e non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, o solicitante poderá denegar expresamente o consentimento, debendo presentar entón as certificacións. Igualmente, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos á/ao interesada/o.
Artigo 17º.-Órganos de xestión.
As entidades colaboradoras da Administración comprobarán a situación de cada un dos solicitantes da axuda e asinante do seguro ao abeiro do disposto nesta orde, revisarán as solicitudes no momento da súa presentación e presentarán, na Consellería do Mar, antes do 5 de decembro de 2009, unha relación ordenada dos solicitantes, á que acompañarán os expedientes individuais.
Artigo 18º.-Emenda.
1. Revisados os expedientes pola entidade colaboradora, poderá reclamarse, en caso de documentación incompleta ou defectos nela, por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeran, se considerará que desistiron da súa petición, logo da resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, en calquera momento do procedemento, as entidades aseguradoras ou a Consellería do Mar poderán requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 19º.-Procedemento de concesión e órgano avaliador.
1. Polo obxecto e finalidade destas axudas, que se concederán, dentro dos límites orzamentarios, a todas/os as/os beneficiarias/os que reúnan os requisitos exixibles, non será necesario realizar nin comparación nin prelación das solicitudes presentadas.
2. A concesión destas axudas será tramitada polo procedemento abreviado establecido no artigo 22 de Lei 9/2007, polo que non intervirá o órgano avaliador a que se refire a citada norma legal.
Artigo 20º.-Instrución do procedemento.
O órgano instrutor do procedemento é a entidade colaboradora que ten subscrito o convenio de colaboración coa consellería. Rematado o prazo de presentación de solicitudes, o órgano instrutor realizará de oficio cantas actuacións considere necesarias para a determinación, coñecemento e comprobación dos datos en virtude dos que se deba pronunciar a resolución.
O órgano instrutor elevará ao director xeral de Ordenación e Xestión dos Recursos Mariños da consellería, proposta de resolución na que conste que da información que ten no seu poder se desprende que os beneficiarios cumpren todos os requisitos necesarios para acceder a elas.
Artigo 21º.-Resolución.
1. A resolución destas axudas correspóndelle á conselleira do Mar. Non obstante, de acordo co sinalado nos artigos 7.3º da Lei 9/2007, do 13 de xuño, de subvencións de Galicia e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, a resolución destas axudas queda delegada no director xeral de Ordenación e Xestión dos Recursos Mariños da consellería.
2. A resolución de concesión da axuda, así como a súa notificación aos beneficiarios, realizaranse segundo o sinalado no título I da Lei 9/2007, citada, e concederáselles un prazo de 10 días para que comuniquen a aceptación ou o rexeitamento da axuda. Se transcorre este prazo sen que se produza ningunha manifestación expresa, entenderase tacitamente aceptada a axuda, segundo dispón o artigo 21.5º da mencionada lei.
Artigo 22º.-Recursos.
As resolucións, expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición perante a conselleira do Mar, no prazo dun (1) mes, contado a partir do día seguinte ao da notificación, ou de tres meses, contados a partir do día seguinte a aquel no que se produza o acto presunto, segundo os casos.
Así mesmo, tamén se poderá interpoñer directamente recurso contencioso-administrativo, ante os órganos desta xurisdición, no prazo de dous meses, contados desde o día seguinte ao da súa notificación, se é expresa, ou de seis meses, contados a partir do seguinte a aquel no que se produza o acto presunto. Todo iso sen prexuízo de que os interesados poidan exercer calquera outro que consideren procedente.
Artigo 23º.-Xustificación e pagamento.
1. Para proceder ao pagamento, a entidade aseguradora remitirá á Consellería do Mar, antes do 10 de decembro de 2009, listaxe dos tomadores con certificación dos seguros subscritos, importe da prima, pagamentos realizados polos beneficiarios e importe da axuda. Aos anteriores documentos uniranse as correspondentes certificacións de estar ao corrente no cumprimento das obrigas tributarias co Estado e coa Comunidade Autónoma de Galicia e coa Seguridade Social e de non ter débedas pendentes, por ningún concepto, coa Administración da comunidade autónoma, e se é o caso, sempre que se dea algún dos casos previstos no artigo 11 do Decreto 11/2009, que aproba o regulamento da Lei de subvencións de Galicia, a declaración responsable do solicitante de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da comunidade autónoma.
2. A axuda da Consellería do Mar aboarase dunha soa vez á entidade aseguradora e na contía que corresponda segundo os seguros asinados, mediante transferencia.
Artigo 24º.-Reintegro.
1. Procederá o reintegro total ou parcial da subvención concedida, así como do xuro de demora correspondente desde o momento do pagamento da subvención ata a data en que se acorde a procedencia do reintegro, nos supostos establecidos no título II da Lei 9/2007, do 13 de xuño, de subvencións de Galicia.
2. Para o devandito procedemento de reintegro terase en conta o establecido no capítulo II do título II da Lei de subvencións de Galicia.
Disposicións adicionais
Primeira.
1. A Consellería do Mar publicará no Diario Oficial de Galicia as axudas concedidas con suxeición a esta orde, indicando o programa e crédito orzamentario a que se imputan, beneficiario, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-O réxime de axudas regulamentado nesta orde sométese ao Regulamento (CE) 875/2007, do 24 de xullo, relativo á aplicación dos artigos 87 e 88 do Tratado CE ás axudas de minimis no sector pesqueiro, polo que serán de aplicación os seguintes requisitos:
a) A axuda total de minimis concedida a unha empresa determinada non pode ser superior a 30.000  durante calquera período de tres exercicios fiscais.
b) Informarase por escrito aos beneficiarios sobre o importe da axuda (expresado en equivalente bruto de subvención) e sobre o seu carácter de minimis, facendo referencia expresa ao Regulamento (CE) 875/2007.
Terceira.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 11/2009, do 8 de marzo, polo que se aproba o Regulamento da Lei 9/2007, do 13 de xuño, de subvencións de Galicia, e nos preceptos básicos da Lei 38/2003, do 17 de novembro, xeral de subvencións.
Disposicións derradeiras
Primeira.-Facúltase o director xeral de Ordenación e Xestión dos Recursos Mariños para ditar as disposicións necesarias para o desenvolvemento e aplicación desta orde.
Segunda.-O capítulo I desta orde producirá efectos a partir do día seguinte ao da súa publicación no Diario Oficial de Galicia.
Terceira.-O capítulo II desta orde producirá efectos a partir do día seguinte ao da publicación da resolución a que se refire o artigo 7º no Diario Oficial de Galicia.
Santiago de Compostela, 21 de outubro de 2009.
Rosa Quintana Carballo
Conselleira do Mar
ANEXO I
Características técnicas
1. Risco asegurado.
A póliza de seguro cubrirá o pagamento dunha indemnización diaria, cos límites máximos que se estipulan nestas condicións e segundo a unidade considerada, no caso de paralización de actividade e consecuente perda de produción por condicións climatolóxicas adversas.
A póliza cubrirá a paralización total, entendéndose por tal a inactividade absoluta de faenar que imposibilite a saída do porto base galego nun período de tempo concreto, en exceso dos días fixados como franquía climática, debido a condicións climatolóxicas adversas, a partir do estado do mar indicado como condicións mínimas no seguinte cadro, en función do tipo de unidade produtiva e da zona de faena.
Ver referencia pdf "21200D010P018.PDF"
Enténdese por altura de onda a altura significante espectral (Hm0) media do día calculada en metros entre os 24 rexistros tomados polo organismo público Portos do Estado nas boias de referencia que se indican a continuación. Se por avaría ou calquera outra causa non puidese obterse esta información das boias citadas, poderá empregarse a información que elabora o mesmo organismo a través do seu sistema de datos Wana.
Boias de referencia:
-Boia exterior de Cabo Silleiro (REDEXT 2248) e, no seu defecto o Nodo Wana 3002002 para a zona comprendida entre A Guarda e Cabo Touriñán.
-Boia interior da Coruña (REDCOS 1213) e no seu defecto o Nodo Wana 1046074 para a zona comprendida entre Cabo Touriñán e Cabo Prioriño.
-Boia exterior de Estaca de Bares (REDEXT 2244) e no seu defecto o Nodo Wana 1049076 para a zona comprendida entre Cabo Prioriño e Ribadeo.
Enténdese por velocidade media do vento a media dos 24 rexistros horarios tomados por Portos do Estado nun día natural concreto.
Os rexistros de velocidade media do vento serán certificados a través das seguintes boias:
-Boia exterior de Cabo Silleiro (REDEXT 2248) para a zona comprendida entre A Guarda e Cabo Touriñán.
-Boia exterior de Vilano Sisargas (REDEXT 2246) para a zona comprendida entre Cabo Touriñán e Cabo Prioriño.
-Boia Exterior de Estaca de Bares (REDEXT 2244) para a zona comprendida entre Cabo Prioriño e Ribadeo.
No caso de que faltase algún destes rexistros (de altura de onda ou de velocidade media do vento) poderá admitirse o cálculo con 18 rexistros como mínimo.
Tanto os parámetros de onda como os de velocidade de vento poderán tomarse indistintamente para a determinación das condicións climáticas adversas. No caso de imposibilidade ou defecto da subministración dos datos do vento utilizaranse os rexistros de altura da onda do período considerando e en ausencia destes últimos os rexistros Wana citados.
O período de climatoloxía adversa considerarase iniciado ás 0.01 horas do primeiro día natural no que a altura de onda significante espectral (Hm0) media ou a velocidade media do vento dese día supere as condicións mínimas sinaladas para o tipo de unidade produtiva considerado, e rematará ás 0.01 horas do primeiro día natural cuxa altura significante espectral media ou velocidade media do vento non acade o dito valor.
Deberá transcorrer polo menos un día natural no que non se cumpran as ditas condicións para proceder ao cómputo do seguinte período de climatoloxía adversa. En ningún caso o período de climatoloxía adversa integrará días posteriores ao vencemento da póliza.
Entenderase como franquía climática o número de días iniciais do período de climatoloxía adversa que se deducen, en todo caso, da liquidación do sinistro.
O período sinistral son os días do período de climatoloxía adversa que son obxecto de indemnización.
Dentro do sector de embarcacións de artes menores só se atenderán as reclamacións de unidades que xa tivesen despachada a faena para unha arte concreta cunha antelación de polo menos 7 días á data de inicio do período de climatoloxía adversa. Exceptúase do anterior aos percebeiros cando o período de climatoloxía adversa coincida no tempo coa resolución de apertura mensual.
2. Ámbito de aplicación.
O seguro que se estableza será en todo caso de subscrición voluntaria.
Os contratantes, en adiante os tomadores da póliza, poderán ser as confrarías, cooperativas do mar, organizacións de produción pesqueira (OPP) ou calquera outra entidade asociativa do sector (desde agora denominadas todas asociacións) con sede en Galicia e para os seus membros ou asociados que faenen exclusivamente en augas do seu litoral ou lindantes con Portugal e Cantábrico.
Terán a consideración de asegurados as unidades produtivas que expresamente soliciten a adhesión á póliza e consten, individualizadas de xeito nominativo, como membros de pleno dereito de calquera organización das mencionadas no punto anterior.
Para poderen adherirse ao seguro, as unidades produtivas, ademais de pertenceren a algunha das organizacións mencionadas nos puntos anteriores, deberán cumprir os seguintes requisitos:
-No caso de embarcacións, deben ter porto base en Galicia, atoparse inscritos no Censo da Frota Pesqueira Operativa e estaren en posesión dos permisos necesarios para exerceren a actividade pesqueira.
-No caso de percebeiros a pé, deben ter o permiso de explotación en vigor.
Para os efectos desta póliza as devanditas unidades produtivas agruparanse da seguinte maneira:
1) Arrastreiros de litoral en caladoiros nacionais.
2) Embarcacións de cerco en caladoiros nacionais.
3) Embarcacións de artes menores.
4) Percebeiros a flote.
5) Percebeiros a pé.
Non será obxecto de cobertura da póliza:
1) A actividade de marisqueo realizada con arte de marisqueo desde embarcación.
2) Calquera actividade a pé distinta á de percebeiros.
3) Embarcacións dedicadas á acuicultura.
4) Embarcacións auxiliares de calquera tipo.
5) Embarcacións incluídas nos censos de rascos, volanta, palangre de fondo e palangre de superficie.
6) Unidades que faenen en caladoiros comunitarios (altura).
7) Unidades que faenen en caladoiros internacionais (grande altura).
Quedarán así mesmo excluídos os seguintes riscos:
1) Vedas, paros biolóxicos, contaminación de calquera tipo e mareas vermellas.
2) Mortandade de especies mariñas por calquera causa, como pode ser por descenso do nivel de osíxeno ou salinidade, turbidez excesiva das augas ou por aluvión en areais costeiros.
3) Períodos de mantemento das embarcacións ou descanso do persoal.
4) Pechamento do Plan de explotación segundo cada especie considerada.
5) Ordenanzas e limitacións á explotación pesqueira e marisqueira ditadas polas autoridades competentes.
6) A pesca deportiva e recreativa en todas as súas modalidades.
7) Calquera outra parada ou amarre temporal por calquera causa, que non teña a súa orixe nas condicións meteorolóxicas adversas definidas.
Con independencia do indicado con anterioridade, non se aceptarán propostas nas que se limiten os dereitos a recibir unha indemnización por parte dos asegurados baseándose na aplicación de períodos de retorno mínimos nas condiciones meteorolóxicas.
3. Capitais asegurados.
As sumas aseguradas deberán ser, en función dos distintos tipos de unidade produtiva, as seguintes:
Ver referencia pdf "21200D010P018.PDF"
4. Corredoría de seguros.
Para os efectos de conseguir unha maior axilidade no cumprimento das cláusulas anteriormente citadas, a compañía de seguros, ao seu cargo e dentro da prima que estableza, deberá achegar unha corredoría de recoñecido prestixio no ramo marítimo-pesqueiro, que estará obrigada á xestión e tramitación dos expedientes xerados polos sinistros que se puidesen producir e á emisión de cantos informes sexan solicitados pola Consellería do Mar.
5. Custo do seguro.
A Consellería do Mar subvencionará as primas que correspondan ás adhesións que se produzan no período establecido no artigo 14º desta orde cun importe máximo total de 350.000 euros, con cargo á aplicación orzamentaria 50.01.723B.781.0, Subscrición dun seguro de mal tempo para o sector pesqueiro. Esta subvención traducirase nunha porcentaxe de ata un 78% da prima anual que resulte do proceso de selección de entidades aseguradoras.
O custo máximo anual (impostos incluídos) por unidade será o que se determina no seguinte cadro:
Ver referencia pdf "21200D010P018.PDF"